Заснаваны ў г. Стоўбцы ваяводам Менскім і Наваградскім Аляксандрам Слушкам у 1621 г. (меў рысы ранняга барока), у 1640 г. пры ім закладзены кляштар дамініканцаў. У 2-й палове XIX ст. перабудаваны пад царкву. Трохнефавая прастакутная ў плане мураваная базіліка з дзвюхвежавым галоўным фасадам. Вежы мелі аднолькавае на ўсю вышыню квадратнае папярочнае сячэнне, што надавала ім манументальнасць. Сіметрычнасць кампазіцыі парушала ўбудаваная з паўднёвага боку цэнтрычная капліца, завершаная купалам. Звонку будынак меў сціплы дэкор: плоскія пілястры і нішы. Унутранае ўбранне вызначалася багаццем ляпной аздобы ў тэхніцы стука (скульптура, рэльефы на сценах і арках, дойлідская пластыка, геральдыка). Скляпенні нефаў і ўнутраная абалонка купалу былі аздобленыя ляпнымі кесонамі і фрэскавай размалёўкай.Касцёл разбураны ў ІІ Сусветную вайну.